Dôvodová správa

A. Všeobecná časť

Návrh zákona, ktorým sa mení zákon Národnej rady Slovenskej republiky č. 10/1996 Z. z. o kontrole v štátnej správe v znení neskorších predpisov reaguje na zmenu národnej meny v súvislosti so zavedením meny euro v Slovenskej republike. Úrad vlády SR predkladá tento materiál ako iniciatívny návrh. Predložený návrh novely zákona je vypracovaný v nadväznosti na zákon č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení zákona č. 70/2008 Z. z., ktorý vytvoril generálny rámec na zavedenie meny euro v Slovenskej republike. Cieľom predloženého návrhu zákona je z dôvodu zavedenia meny euro v Slovenskej republike a začlenenia Slovenskej republiky do eurozóny novelizovať v ustanovení § 16 maximálne výšky poriadkových pokút v zákone o kontrole v štátnej správe. 
Pokuty uložené pred nadobudnutím účinnosti tohto zákona sa vyberajú v eurách po prepočítaní podľa zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov.
 
Predložený návrh zákona je v súlade s Ústavou Slovenskej republiky, všeobecne záväznými právnymi predpismi, s medzinárodnými zmluvami, ktorými je Slovenská republika viazaná ako aj s právom Európskej únie a Európskych spoločenstiev. 
Návrh zákona nebude mať dopad na štátny rozpočet, na rozpočty obcí alebo rozpočty vyšších územných celkov, nebude mať dopad na obyvateľstvo, zamestnanosť, hospodárenie podnikateľskej sféry a iných právnických osôb, a ani na životné prostredie.